《大司成法梧门先生过访》
清代·陈之纲

落日挂檐楹，闭关恣幽讨。僻巷车辚辚，欢迎屣忘倒。

袖诗出相车，慷慨哀吾老。巍然人伦师，忘形敦夙好。

汪汪千顷波，豁尔廓怀抱。菊篱酒已阑，松阁饭尚早。

清谈良多时，毋乃愁腹稿。先生笑谓余，茗饮吾既饱。

车驱车驱之，及此斜阳道。

作者简介：陈之纲，字旭峰，鄞县人。乾隆庚戌进士，官国子监助教。有《杏本堂诗集》。